Radio

'A **radio** jè 'a diffusione de condenute sonore, fruibbele in timbe reale o cu 'nu breve retarde, a utinde situate in aree sciugrafeche predisposte da apposite rezze pe telecomunicaziune e dotate de specifece apparecchie elettrece o elettronece e, evendualmende, 'mbiande pe telecomunicaziune.

Da 'nu punde de viste sociologgeche 'a radio jè une de le mezze de comunicazione de masse 'mbrà le cchiù diffuse e apprezzate, senze canoscere le 'ngazzaminde sus a 'u medium ca invece ingondre 'a telavisione. Da 'nu punde de viste tecnologgeche jè invece 'n'applicazione de le telecomunicaziune.

## 'A strutture
Essenzialmende le diverse emittende radiofoneche se dividene jndr'à doje gruppe: le radio generaliste, ca onne condenute e programme de diverse tipe e le radio temateche. 'Mbrà le radio temateche, onne canusciute 'nu successe straordinarie le radio temateche musecale, ca trasmettene museche de ogne tipe. Le radio temateche musecale, sonde le cchiù sendute da le utinde.

Le radio se dividene pure in emittende radiofoneche naziunale, ce raggiungene 'a maggior parte d'u territorie de 'na nazione e in emittende radiofoneche locale, ce se limitescene a 'n'area circoscritte. In Itaglie se condane 'na decine de radio naziunale e cchiù o mene mille radio locale.

Sta distinzione jè però in decline: infatte, partenne da 'a fine de le anne novande le programme rafiofonece ponne essere trasmesse cu 'na qualità uguale o certe vote pure megghie, ausanne 'a rezze Indernette jndr'à tutte 'u munne, a condizione naturalmende ca una adda tenè 'nu collegamende a Indernette. Jndr'à stu mode, 'nu sbuènne de radio locale ponne superà le confine d'a propria area circoscritte e allarià 'u proprie pubbleche.

Ogne emittende radio tène 'nu proprie nome e 'n'editore, ca ne cure 'u palinseste e 'u ualanze. L'editore jè responsabbele de le ascolte, ca l'emittende riesce a raggiungere e jè st'urteme ca chiande l'obbiettive annuale.

Generalmende le varie programme, sonde coordinate da une o cchiù speaker, 'na figure ca cu l'ause esclusive d'a parole, cerche de indrattenè le spettature e de instaurà 'nu dialoghe immagginarie cu 'u pubbleche. Affianghe a 'u speaker, stè 'nu reggiste, ca regole 'u suène e indervalle le parole d'u speaker, cu museche (ce jè 'na radio musecale), cu le intervende de otre crestiane o cu le spot pubblecetarie.

'Nu sbuènne de radio, osce a die, pe indrattenè 'nu dialoghe maggiore cu 'u pubblehce, onne ideate servizie de dialoghe dirette cu le radioascoltature ausanne e-mail e SMS, ca avènene lette e commendate in dirette. 'Nu sbuènne de emittende musecale, pò, onne previste, jndr'à 'nu spazie apposite a l'inderne d'u lore palinseste, ca le spettature prenotene 'na determinate canzone, dedicannele a quacchedune.

## Tecnologgie

Seguenne le evoluziune tecnologgeche, 'a trasmissione radiofoneche ave adottate diverse forme:
* Radio analoggeche classeche, angore osce a die prevalende. Le tecniche prengepàle de diffusione sonde AM e FM.
* 'U digitale terrestre e satellite pò essere ausate pe trasportà canale radio.
* Tecnologgie digitale dedicate a 'a radio cumme Digital Audio Broadcasting e DRM
* Web Radio
* Radio satellitare

### 'A nascite d'a radio

L'invenzione d'a radio jè frutte de 'na serie de espereminde tenute a 'a fine d'u Uettecinde ca demostravane 'a possibbeletà de trasmettere 'mbormaziune ausanne le onde elettromagneteche.

'U prima a riuscirce ha state Nikola Tesla jndr'à 'u 1893 jndr'à 'na conferenze pubbleche a St.Louis, Missouri. L’apparate ca Tesla ausò condeneve tutte le eleminde ca erane ingorporate jndr'à le sisteme radio apprime d'u sviluppe d'a “valvola termoioneche” pò Guglielmo Marconi ca jndr'à 'u 1895, a sole vendune anne, riuscì a trasmettere 'nu segnale in codece Morse a cchiù o mene doje chilometre de distanze da 'a ville de famigghie a Pontecchio (Bologne) jndr'à 'u stesse anne però Nikola Tesla inviave signale distinte 'mbrà doje ponde distande cchiù o mene 50 km a West Point NY. Marconi condinuò a perfezionà l'invenzione, ca avenìe ribbattezzate 'u "telegrafo senza file", none esitanne a assè pure da le confine tagliàne: 'u 12 decemmre 1901 'u scenziate riuscìe a trasmettere 'u prime segnale radiotelegrafeche transoceaneche, da Poldhu in Cornovaglie (Regne Aunìte) a St. John's in Terranova (Canada).

Jndr'à 'u sciugne d'u 1943, però cinghe mise apprisse 'a morte de Nikola Tesla, 'na sentenze d'a Corte Suprema de le State Aunìte d'America attribbuì a Tesla 'a precedenze rispette a Marconi, d'u brevette base d'a radio. 

L'invenzione de Marocni tenève però 'nu limite: 'a difficoltà de trasmettere le suène, ca avesse agevolate 'a diffusione a levèlle de masse d'u strumende nuève.

'U prime, ca riuscì jndr'à l'intente ha state 'u canadese Reginald Fessenden. 'U 23 decemmre 1900 Fessenden riesce a trasmettere a cchiù o mene 'nu chilometre e mezze de distanze, 'nu messagge vocale breve: "Une, doje, ttrede, quattre, neviche addà addò state vuje signor Thiesen? Ce sine, vulite telegrafarme?". Avere nate 'a radio. L'enorme eco, ben pubblecezzate, de le trasmissiune de Marconi ha state tale ca, angore osce a die, l'inventore d'u mezze radiofoneche assaije spesse avène considerate Marconi e none Fessenden. 

'U 24 decemmre 1906 Fessenden trasmette 'u prime programme radiofoneche d'a storie: parole e museche avenèrene sendute jndr'à 'u ragge de 25 km da 'a stazione trasmittende ca s'acchiave a Brant Rock sus a coste d'u Massachusetts. 'A radio ere pronde pe trasè jndr'à le case de tutte 'u munne.

### 'U broadcasting

Jndr'à l'anne '20 accumenze a congretizzarse l'idèe de diffondere condenute sonore a le masse: nasce 'a radio cumme mezze de comunicazione de masse. 'U termine tecniche pe 'na tale diffusione jè 'u broadcasting, stu termine infatte indichesce 'na comunicazione unidirezionale da une verse assaije.

In Gran Bretagne jndr'à 'u 1919 'u Post Office congedìe 'na autorizzazzione temboranèe a 'a stazione Marconi de Chelmsford in Cornovaglie, ca 'u 23 febbrare 1920 trasmettìe 'u prime regolare servizie radiofoneche d'a storie, pe dohe ore consecutive a 'u sciurne, pe 'nu periode de doje settimane.
Apprisse ca avere vute 'u 16 ottommre 1920 'na licenze de trasmissione ufficiale, 'a Westinghouse de Pittsburgh trasìe in servizie a partì da 'u 2 novemmre 1920, trasmettenne cu 'u nome de KDKA da 'nu stabbilimende industriale de Washington. Jndr'à picche timbe, 'a radio se deffunnìe in maniere accussì veloce ca jndr'à le State Aunìte ggià jndr'à 'u 1922 se cundavane 187 staziune, 'nu pubbleche in gran crescite e 'nu numere de riceviture funzionande ca a 'a fine de quidde anne vè arrive a 750.000.

Jndr'à 'u 1921 avène funnate, in Gran Bretagne 'a cchiù andiche radio d'u munne tuttore esistende: 'a BBC.

Jè 'a prima radicale innovazione jndr'à le comunicaziune de masse apprisse l'invenzione d'a stambe e canosce subbete 'nu successe granne assaije, soprattutte in Americhe e in Europe. Cumme sembre succede, 'a tecnologgie, 'na vote messe a punde, genere condenute nuève, linguagge, immagginarie e pure produtture e prodotte, consume e consumature. Jndr'à le prima decennie de vite le trasmissiune avvenene in modulazione de ambiezze (AM).

'A radio inizialmende se deffonne jndr'à 'u munne seconde doje modelle: 'nu modelle combletamende libbere affidate a l'iniziative private e ca se finanzie cu 'a pubblecetate e 'nu modelle monopolisteche affidate a 'u State e gestite cumme servizie pubbleche. 'U prime modelle se deffonne jndr'à le State Aunìte e addevende 'n'esembie in Americhe settentrionale, 'u seconde modelle se deffonne jndr'à 'u Regne Aunìte e avène picchiate cumme 'n'esembie pe l'Europe.

### 'U broadcasting in Itaglie
In Itaglie, ca sus a 'u piane tecnologgeche ere de fatte 'a patrie d'a radio, 'u strumende nuève canuscìe maggiore difficoltà a imborse. 'U radiotelegrafe avère state imbiegate in operaziune militare duranne 'a Prima Uerra Mundiale e 'na legge d'u 1910 ne proibbive l'ause a le civile. Se deve a Costanzo Ciano, ministre de le poste jndr'à 'u prime guverne Mussolini, 'u quale intuenne l'enorme potenzialità d'a radio, favorì cu diverse provvedeminde legislative, 'a nscite d'a prime emittende tagliàne: l'Unione Radiofonica Italiana ca esordì 'u 6 ottommre 1924, jndr'à 'na sale in ViaMarije Cristine a Rome, jndr'à le vicinanze de Chiazze d'u Popole. Jndr'à 'nu modeste appartamende de l'ammezzate, cu le parete e 'u soffitte cuperte de tende pesande pe attutì le rumore, 'a sere d'u 6 ottommre Marije Luisa Boncompagni avère date 'u prime annunge: A le 21, nnande a 'n'enorme microfone, dette a "catafalche", avère semblicemende ditte: "Unione Radiofonica Italiana, stazione di Roma Uno, trasmissione del concerto inaugurale". Avère seguite l'esecuzione de 'nu quartette d'arche: Opere 7 de Franz Joseph Haydn. 
Ha state pò trasmesse d'a museche scacchiate e spiccianne, 'a prima trasmissione se congludìe cu 'u bollettine meteorologgeche, 'a visazze e le notizie lette da Ines Donarelli, combonende d'u quartette d'arche, annungiatrice 'mbrovvisate. Tutte cose durarene sulamende 'n'ora e mmenze. A le 22.30 le trasmissiune avenèvane sospese pe "fà repusà le valvole esauste".

'Nu decreto regio d'u 1925 stabbilìe, pe evità 'a nascite de emittende private, 'u monopolie assolute d'u State sus a le comunicaziune senza file e le presistende imbrese avenèrene 'ngorporate jndr'à l'URI. Jndr'à 'u scennare 1925 nascìe 'u Radiorario, settimanale ufficiale de l'URI ca pubbleche le programme cu l'intente de propagandà 'u mezze nuève e jndr'à 'u condembe de canoscere megghie le guste e le opiniune de 'nu pubbleche angore da furmà. 'U 27 novemmre, l'URI accumenzave le comunicaziune regolare sue sciurnaliere. Comungue le coste ierte de le apparecchie (jndr'à l'Itaglie de le anne vende, une custave cchiù o mene 3.000 lire e 'u reddite medie annue non ge supranave le 1.000 lire ne limitave l'ause a le famigghie cchiù ricche.

Jndr'à 'u 1926 traserene in funzione le doje staziune nuève de Napule e Meláne. A 'n'anne da 'a prima trasmissione, se cundavane sus a tutte 'u territorie nazionale, 26.855 utinde. 'A ricezione ingontrave angore notevole difficoltà e spesse accombagnavane l'ascolte boate, scoppiettii, sibili. Jndr'à 'u 1930 'a costruzione de l'imbiande nuève de trasmissione de Roma-Sanda Palomba purtò 'nu nette miglioramende. Intande avèrene state inaugurate le staziune de Bolzano, Genova e Torino.

### Le anne '30: le prime successe
Jndr'à 'u scennare d'u 1928 l'URI addevende EIAR (Ente Italiano Audizioni Radiofoniche). Cu 'nu decrete, 'u fascisme stabbilisce ca l'imbormazione avèra essere gestite da l'agenzie Stefani, l'organe de stambe ufficiale d'u reggime. Intande l'EIAR, canosce 'na granne diffusione popolare; accussì cumme accappe cu 'a telavisione quacche anne cchiù nnande, le crestiane nò putenne permetterse 'na radio jndr'à propria case se ne sceve a senderle jndr'à le bar e jndr'à le locale pubblece e 'a propagande fasciste favorìe 'a diffusione de altoparlande ca cullegate a le apparecchie trasmettevane le descurse d'u Duce jndr'à le chiazze de tutte 'u Paese. 

Cu 'u proggette "Radiorurale", jndr'à 'u 1933 'a radio avène diffuse jndr'à tutte le scole d'Itaglie e premettìe a 'nu sbuènne de studinde, de approfondì 'a canoscenze d'a lènghe tagliàne ca a settand'anne da l'Aunità d'Itaglie ere angore scanusciute a 'a maggioranze de le tagliàne.

Jndr'à 'u 1930, accumenzò cu 'a ccrejazione d'a concessionarie Sipra 'a trasmissione de le prime spot pubblecetarie. 'U successe d'a radio intande condinuave a crescere, grazie a 'a trasmissione de programme innovative e de granne gradimende popolare: jndr'à 'u 1931 avène diffuse 'a prime radiocronache de l'ingondre de ballone 'mbrà Itaglie e Ungherie, a l'autunne d'u 1934 resale 'u prime trionfe d'a radio grazie a 'a riviste "I quattro moschettieri" (prima pundate 13 ottommre), sus a teste de Nizza e Morbelli.

Abbinate a 'nu congorse d'a case Perugina, 'u programme scatenò 'a cacce a le figurine quotate pe premie. Jndr'à 'u 1934 se cundavane 900.000 ascoltature ma avveramende le *radioamature* erane chciù de uette miliune.

Jndr'à 'u 1935, in occasione de l'invasione tagliàne de l'Etiopie, se deffunnìe 'u genere d'a radiocronache, ovvere 'a cronache in dirette da le luèche de battagghie e sus a l'andamende d'a uerre.
Jndr'à 'u 1936 da Rome-Prato Smeraldo avenìe avviate 'u prime trasmettitore a onde corte pe l'estere.
Jndr'à 'u 1938 'u numere de le abbonate raggiunge 'nu milione.
Jndr'à 'u reste d'u munne, 'a radio se afferme definitivamende e jndr'à 'u 1931 avène funnate, sus a 'n'imbulse de Papa Pio XI, Radio Vaticana. Le eleziune presidenziale americane d'u 1932, se caratterizzescene proprie pa presenze d'a radio ca trasmette e deffonne jndr'à le case americane le programme de le candidate da 'a viva vôscia lore.

### 'A seconda uerre mundiale
'U scoppie d'a seconda uerre mundiale e l'ingresse de l'Itaglie 'u 10 sciugne 1940, favoriscene 'u lange definitive d'a radio ca ere a l'epoche 'u mezze cchiù putende e cchiù veloce, soprattutte pe le comunicaziune de uerre. Le difficoltà d'a uerre e le bombardaminde alleate rennene cchiù difficile le comunicaziune de l'EIAR e apprisse 'u 8 settemmre 1943, 'u paese jèè scuasciate in doje. L'EIAR se trasferisce a Melane e da aqquà addevende 'a radio ufficiale d'a Repubbleche de Salò invece jndr'à l'Itaglie libberate nascene radio nuève: Radio Bari, Radio Napoli, Radio Roma. 

Jndr'à le territorie occupate, invece se diffonde, pure ca stavane le tendative de interferenze da vanne de le tedesche, l'ascolte clandestine de le radio nemiche: Radio Mosca, Radio Vaticana e soprattutte Radio Londra ca, ce pure erane proibbite pe legge e punite pure cu 'a morte, erane l'uneca fonde pe canoscere 'a verità sus a l'andamende d'a uerre.

### Le anne '50: 'u periode d'ore d'a radio
Passate 'a uerre, avènene recostruite le imbiande de diffusione e 'a radio ca jndr'à 'u 1949 pigghie 'u nome de RAI (Radio Audizioni Italia) accumenze 'u periode d'ore sue: 'u prizze de le apparecchie scenne assaije proprie e 'a radio trase jndr'à le case d'a maggioranze de le tagliàne. Jndr'à 'u 1951 avène trasmesse in dirette 'a prime edizione d'u Festival de Sanremo. Jndr'à 'u 1951 'a riforme d'u sisteme radiofoneche stabbilisce 'a ccreazione de tre rezze: Nazionale, Secondo e Terzo e avène regolarizzate 'u radio-sciurnale ca seconde 'a legge adda essere imbarziale e a tale proposite avène istituite 'a commissione parlamendare de viggilanze.

Jndr'à 'u 1954 l'avvende d'a telavisione, spenge 'a radio a cercà nove strateggie pe reggere 'a congorrenze d'u strumende nuève. 'A radio avvie 'a programmaziona soje sciurnaliere e nottirne. L'invenzione de l'autoradio e de le transistor, trasformescene 'a radio jndr'à 'n'oggette trasportabbele a tutte vanne e, jndr'à l'anne d'u boom economeche jedde addevende 'a colonna sonore d'u sienze nuève de libbertà ca se deffonne soprattutte 'mbrà le giuvane.
Comungue pure cu 'u successe strepitose d'a TV, 'a radio riesce a reggere 'a congorrenze, grazie a 'a specializzazzione de le programme e a 'u radicamende sue jndr'à 'u costume popolare.

### Le anne '60 e 'u Sessanduette
Jndr'à 'u 1960 stè 'a differenziazione jndr'à ttre canale pe accundendà 'nu nnumere sembre magigore de utinde: 'u Nazionale addevende 'u Primo e se dedichesce a l'imbormazione politeche e sociale, 'u Secondo apponde sus 'a prose, sus 'a museche e sus a 'u varietà invece 'u Terzo addevende 'u canale culturale ma none troppe. Jndr'à 'u 1966 da 'u Pringipate de Monaco accemenzane le regolare trasmissiune de Radio Montecarlo, 'a quale pò operà in Itaglie purcé 'a staziona soje se iacchie a l'estero. Nasce 'nu condenziose cu 'a quale 'a Rai decide de recorrere a 'u tribbunale ca dè raggione a l'aziende de state e costringe Radio Montecarlo a inderrombere le trasmissiune.

'A "nova aria" purtate da 'a condestazione studendesche d'u 1968 invade pure 'a radio: cange 'u pubbleche e se affermane nove genere. 'Nu programme manifeste de stu periode jè "Chiamate Roma 3131", ttre ore de trasmissione quotidiane in dirette telefoneche cu le ascoltature. 'U programme nasce 'u 7 scennare 1969 e jè 'nu successe strepitose, ca arrive a tuccà pure punde de dece miliune de ascoltature. 'U conduscene Giuanne Boncompagni, Franghe Moccagatta e Federica Taddei.

### Le anne '70: le radio libbere e 'a crisi d'a RAI
Jndr'à 'u 1973 parte 'u fortunate esperimende de le "Interviste Impossibili" jndr'à le quale le maggiore indellettuale tagliàne immagginane de 'ngondrà celebre personagge d'u passate: une de le esembie cchiù celebre jè l'inderviste ca Umberto Eco face a 'n'immagginarie Beatrice.

Jndr'à 'u 1976 'u monopolie d'a RAI (cumme già avère avvenute cu 'a telavisione jndr'à 'u 1974) sus a radiodiffusione avène infrande da 'a sentenze 20'2 d'a Corte Costituzionale:

Jndr'à 'u corse d'a stessa sendenze se dè atte ca le emittende già attive in Itaglie sonde cchiù o mene 400. Se tratte de le accussìdette "radio pirate" ca pò avènene chiamate "radio libbere", 'nu fenomene tipeche de le anne settande.

'U numere de le radio libbere, pure grazie a 'a manganze de legge a riguarde, jndr'à l'anne successive cresce assaije proprie, 'u lore numere passe da cchiù o mene 150 d'u 1975 a 2.800 d'u 1978.

'A radio libbere jè 'na emittende de dimenziune piccenne sie in termine de tudie radiofoneche, andenne, de trasmissione, ca coste de gestione, in grade de cuprì 'n'area de 'nu picche de chilometre quadrate, spesse inderne a 'na cetate. De solite trasmettene in modulazione de frequenze (FM), 'na tecnologgie fine a allore picche sfruttate, ca garandisce 'na qualità cchiù elevate.

'A radio libbere nasce e se sviluppe cu intente diverse: trasmettere museche indipendende e dediche, notiziarie locale, programme demenziale, idee politeche. Trasmettene 'a museche ribbelle de le anne settande, snobbate da 'a RAI e conguistane soprattutte 'u pubbleche giovanile. Le radio libbere condrebbuischene a rinnovà radicalmende 'nu settore ingessate, grazie pure a idee nuove, a programme origgenale e certe vote pure strampalati. Le prime radio libbere onne tipicamende 'na connotazione poloiteche de sinistre, ma tande nascene semblicemende da 'a voglie de aggregazione e de langiarse de 'nu sbuènne de uagnune. Certe vote, 'nu sbuènne de ste radio, trasmettevane le programme in soluziune economeche de fortune: 'a romane RDS, pe esembie, avère 'u studie sue jndr'à 'na soffitte, 'a prima emissione de Radio Gemini One de Torino avenìe jndr'à 'nu garage, ma 'u case cchiù ecclatande jè quidde d'a bolognese Radio Alice. Cchiù nnande nascerene otre radio a connotazione tipicamende releggiose, cumme Radio Maria.

Arrecurdame 'mbrà le radio ca nascene jndr'à st'anne: Radio Milano International (poi Radio 101) (1975) destinate a divendà 'a prima granne rezze private nazionale; GBR (1975) pure jedde de granne diffusione e a le quale se aggiungìe 'na TV; Radio Radicale (1976) assaije seguite pu condenute politeche-'mbormative; Radio Popolare (1976) nate a Melane cumme radio de 'mbormazione; Radio Studio 105 (da 'u 1995 Radio 105); da Rome Radio Dimensione Suono; da Bologne Radio Lattemiele e Radio Alice.

A seguite d'a libberalizzazzione 'a RAI accumenze 'nu processe de ristruttturazione inderne pe adeguarse a le nove esigenze d'u pubbleche e pe affrondà 'a concorrenze. Comungue 'u decline de le ascolte jè davvere pesande.

### Le anne '80: da le radio libbere a le radio private
Jndr'à l'anne ottande d'u Novecinde aumende 'a professionalità de le condutture radiofoneche, 'a qualità de le programme, le dimenziune de le studie. Quistte avviene de pare passe cu l'aumende de le guadagne pubblecetarie, dovute a 'mbortanze de le radio pure in termine de ascolte.
Se parle allore none cchiù de radio libbere ma de radio private.

Jndr'à 'u 1981 Claudio Cecchetto rileve Radio Music e fonne a Melane Radio Deejay destinate a imborse sus a 'u mercate nazionale cumme l'emittende cchiù seguite d'Itaglie. Nasce pure Radio Italia e Radio Italia Network. 

Jndr'à 'u 1982 'a Rai lange doje canale nuève: RaiStereoUno e RaiStereoDue sus a frequenze nove FM e 'na riforme strutturale decise favorisce 'na modernizzazzione de le stile e 'n'adeguamende a le timbe d'u modelle de le radio private.

Jndr'à 'u 1988 cu 'a riforme d'u servizie radio-televisive pubbleche, le rezze radiofoneche RAI rinungiane a inseguì 'a congorrenze private in termine de ascolte e pundane sus 'a qualità, trasformannese in programme de approfonnemende e indrattenimende leggere. Jndr'à 'u stesse anne nasce Audiradio ca aunisce 'a RAI, 'a Sipra e otre organizzazziune d'u settore cu l'obbiettive de effettuà indaggene periodeche a levèlle nazionale pa rilevazione de l'ascolte radiofoneche.

### Le anne '90: 'a trasute in scene de le network naziunale
Jndr'à l'anne novande se diffonde 'a formule d'u *network* a 'u quale se adeguane le prengepàle emittende. Condemboraneamende se assiste a 'a scombarse de 'nu sbuènne de radio cchiù piccenne. Nascene jndr'à st'anne Radio Capital (1995) e Radio 24 (1999) 'a prima radio tagliàne *all-news* e jè ppure 'a prima rezze legate a 'nu quotidiane, il Sole 24 Ore.

Jndr'à prima metà de le anne '90 se reggistre 'nu cale de ascolte pa radio e tanda crestiane penzane ca pu cchiù andiche de le mass media ste arrive 'a fine. In effette 'a congorrenze cu 'a telavisione se rileve perdende e 'u pubbleche jè in forte cale. 'A fiddusione de Indernette e 'a nascite de le web radio a 'a fine de le anne novande rilange però straordinariamende 'a radio dannele linfa nove e 'na nova sociologgie. Jedde jè infatte 'u megghie mezze ca se pò collegà cu 'u strumende nuève e 'nu sbuènne de emittende se pigghiane 'nu site web.

### 'U 2000: 'a radio arretorne a l'andiche splendore
Da 'u 2000 se deffonne, avveramende senze troppa convinzione, 'a tecnologgia nove DAB (Digital Audio Broadcasting) ca lange 'a nove "radio d'u dojemile". 'U DAB garandisce 'na qualità de l'ascolte pare a quedde de 'nu CD, prevede l'imbieghe de trasmettiture terrestre (DAB-T) e satellitare (DAB-S), e semblice andenne none direzionale pa ricezione.
Affianghe a 'u DAB, ca, cumme ditte, non ge ave 'nu granne successe (purcé no se iacchie 'nu vere valore aggiunde a l'utende d'a modulazione de frequenze), avène diffuse pure 'u DRM, conziderate de qualità megghie e se sperimende 'a tecnologgie FMeXtra (ca prevede 'a trasmissione simultanèe de 'nu pacchette diggitale aunitamende a quidde analoggeche in FM).

#### In Itaglie
Jndr'à l'anne dojemile 'a radio, pure quedda tradizionale, canosce in Itaglie 'nu successe straordinarie cu ascolte ierte ierte, cumme non ge se vedevane da anne, favorite, forse, pure da 'u condemboranèe cale de le spettature televisive, cumme pare confermà 'nu sondagge d'u 2004, ca rivelave ca cchià d'u 45% de le tagliàne, dichiare de preferì 'a radio a 'a telavisione. 

'A radio soprattutte quedda musecale, se demostre in grade de condizionà le guste d'u pubbleche, assaije de cchiù d'u previste, cu le proprie programmazziune. Ma pure 'a radio generaliste e soprattutte 'a RAI arretorne a le trionfe d'u passate: programme cumme *"[[Il ruggito del coniglio]]"*, *"[[Zapping]]"* e soprattutte *"[[Viva Radio2]]"*, addò le comice Fiorello e Marche Baldini ca propongone sketch e imitaziune de granne spessore, riesce a riscuotere ascolte record jndr'à storie d'a radio tagliàne.

Ma 'u successe d'a radio apprisse 'u 2000, jè dovute pure a l'evoluzione de Indernette (web 2.0) ca addevende quase 'nu stuèzze indissolubbele de stu mezze.

## Elenghe de le emittende radiofoneche

## Sentenze d'a Corte Costituzionale
*Sentenza n.59 d'u 1960 Infondate le questiune de costituzionalità purcé l'etere tollere 'nu numere ridotte de canale

*Sentenza n. 225 d'u 1974 Parziale illegittimità de le norme "postale", ma sostanziale legittimità d'u monopolie via etere

*Sentenza n. 226 d'u 1974 Illegittimità d'u monopolie via cavo e quindi libberalizzazziona soje

*Sentenza n. ..1 d'u 1976 Manifestamende infondate le imbugnative

*Sentenza n. 202 d'u 1976 non ge pò essere invocate 'a limitatezze de le frequenze pe quidde ca riguarde le trasmissiune locale

## Bibliografije
*Peppino Ortoleva e Barbara Scaramucci (a cura di), "Enciclopedia della Radio", Garzanti, Meláne, 2003
*Giovanni Cordoni, Peppino Ortoleva, Nicoletta Verna, "Radio FM 1976-2006. Trent'anni di libertà d'antenna", Minerva, Bologne, 2006
*Giovanni Cordoni, Peppino Ortoleva, Nicoletta Verna,"Le onde del futuro. Presente e tendenze della radio in Italia", Costa & Nolan, Meláne, 2006
*Massimo Lualdi, “Aspetti giuridici delle interferenze in Modulazione di Frequenza tra Stati confinanti (Italia – Svizzera)"
*Massimo Lualdi, "Le radio locali: un'esperienza comunicativa per il pubblico giovanile (1975-77)"
*Vito Scelsi, "La tutela costituzionale del diritto all'informazione - Le compatibilizzazioni radioelettriche"
*Frangische Monico, Il Dramma Televisivo - l'autore e l'estetica del mezzo, 2006, Meltemi, Rome.
*Franghe Monteleone, "Storia della radio e della televisione in Italia. Un secolo di costume, società e politica. Nuova edizione aggiornata" , Marsilio, Venezia, 2003, ISBN 8831772309
*Amedeo Benedetti, *Il comportamento radiofonico*, Genova, Reggione Liguria, 1996.
*Amedeo Benedetti, "La comunicazione radiofonica", in *Agenda della Comunicazione 2004*, Genova, Aba Comunicazione, 2004, pp. 366-378.
*Paolo Lunghi, trent'anni di Radio Libere - Febbrare 2007 - Edizioni Ibiskos-Ulivieri
*Massimo Lualdi, "Il concetto giuridico di ambito locale alla luce dell'evoluzione tecnologica"

## Note


## 'Ndruche pure
* Serial radiofoneche
* Radiodramme
* Radiofilm
* RAI
* Radiofonije
* Radio, elettroneche
* Podcasting
* Ponde radio
* Radio Londra
* Streaming
* Normativa d'a radiotelavisione terrestre

## Collegaminde fore a Uicchipèdie
* Elenghe de le Staziune Radio in Itaglie
* Elenghe radio jndr'à 'u 1976
* L’AVVENTURA DELLA RADIO, Un viaggio nella storia, scienza e arte delle Telecomunicazioni "Collezione Patanè"
* Origgene e sviluppe d'a radiofonije in Itaglie 1919-2003
*Teste uneche d'a Radiotelevisione
* La radio nel tempo e nello spazio" - Site dedicate a 'a Radio e a 'a granne personalità de Guglielmo Marconi
* 'U presende e 'u passate d'a FM romane
* 'A guide a le programme d'a radio sus a Televidio RAI